偶成
作者：張九成
朝代：宋

paragraphs: 冒熱不安寢，整冠常夙興。
清風入我懷，眷眷如有情。
嗟彼朝市人，正與膏火爭。
藏機入鈎鈐，肆辯紛縱橫。
所得無幾何，所嗟無一誠。
往來各有趣，南北自分朋。
明德天所相，欺誣禍所嬰。
猶如赴火蛾，纏緜尚營營。
悟此澹無作，不與炎凉并。
居閒苦無事，驅馬出南城。
登山猿不避，鼓棹鷗靡驚。
誰知瘴嵐中，談笑適此生。
祥鳳非矯矯，高鴻本冥冥。
請君少安坐，此詩殊可聽。